
UDTALELSE
[bookmark: _GoBack]Udvalget om Kvinders Rettigheder og Ligestilling opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:<RepeatBlock-Dec> 
A.	der henviser til, at ligestilling mellem kønnene er en af Unionens grundlæggende værdier, og at Unionen er fast besluttet på at fremme ligestilling i alle sine aktiviteter som fastsat i artikel 8 i traktaten om Den Europæiske Unions funktionsmåde (TEUF) og i Den Europæiske Unions charter om grundlæggende rettigheder; 

B.	der henviser til, at Unionen har mulighed for at forbedre sin tilgang til fremme af ligestilling gennem sin politik, sin lovgivning og sine finansieringsmekanismer;

1.	udtrykker alvorlig bekymring over det manglende fokus i Unionens budget på at beskytte kvinder og piger mod vold; beklager manglen på disaggregerede data om kønsbaseret vold og opfordrer indtrængende til obligatoriske kønsspecifikke konsekvensanalyser, der specifikt omfatter beskyttelse mod vold, for at gøre det muligt at overvåge, hvor effektive foranstaltningerne i de relevante retsakter er;

2.	anerkender Unionens tilsagn om at integrere kønsaspektet og behovet for yderligere at fokusere på bekæmpelse af vold mod kvinder og piger i politikudformningen; understreger behovet for hurtigst muligt at fastlægge en fælles tilgang til voldtægt med fælles minimumssanktioner i national ret;

3.	er bekymret over de øgede finansielle risici som følge af Ruslands angrebskrig mod Ukraine og indvirkningen heraf på ligestillingspolitikkerne; fremhæver behovet for at prioritere politikker, der beskytter børn, kvinder og familier;

4.	støtter FN's spotlightinitiativs mål om at afskaffe vold mod kvinder og piger og imødekomme behovene hos sårbare grupper såsom ofre for skadelig praksis, som f.eks. kvindelig kønslemlæstelse eller børneægteskaber; opfordrer indtrængende Kommissionen til at standse finansieringen af bevægelser i og uden for Unionen, der bidrager til alle former for undertrykkelse af kvinder; 

5.	opfordrer til en stabil finansieringsramme for at sikre Daphneprogrammets effektivitet og bæredygtighed med henblik på at fremme beskyttelsen af kvinder og børn mod vold.

